
REZUMAT 


Deşi muzica psaltică nu este considerată reprezentativă pentru zona 
centrală a Transilvaniei, aici a existat o preocupare constantă pentru acest 
tip de muzică. Fenomenul se reflectă şi prin prezenţa celor cincisprezece manuscrise de tradiție 
bizantină în bilbliotecile publice din Cluj-Napoca. Numărul este mic în comparație cu cel al 
documentelor similare stocate în alte regiuni ale ţării. În acest context, fiecare manuscris recent 
descoperit a fost descris amănunţit de către cercetătorii transilvăneni în publicaţii de profil. Lucrarea 
noastră prezintă un al şaisprezecelea manuscris, aflat însă într-o biblioteca privată, cea a poetului 
clujean Marcel Mureşeanu. Fiind un document de secol XIX, în notație hrisantică, manuscrisul este 
valoros prin cele cinci polihronioane pe care le conţine, dedicate unor domnitori şi ierarhi din Țara 
Românească. Ne-am propus în primul rând semnalarea şi descrierea detaliată a manuscrisului, pentru 
ca acesta să poată fi inclus în cataloagele de specialitate. Credem că cercetări comparative ulterioare 
vor spori importanţa acestui document. 

1. Manuscrisele de tradiţie bizantină din centrul Transilvaniei 


Muzica bisericească din Transilvania, în diversele sale ipostaze sau variante, a fost 
studiată în ultimii ani de numeroşi cercetători“?. Dintre concluziile la care majoritatea acestor 
studii ajung şi care ne interesează în mod direct, se impun următoarele: deși în Transilvania 


muzica psaltică a încetat să mai fie promovată încă din a doua jumătate a secolului al XIX- 


3 


lea55, iar repertoriul notat (în notație apuseană) este, în principiu, repertoriul liturgic transmis 
2 s 


52 Dintre aceștia îi amintim pe Constantin Catrina, Elena Chircev, Constanța Cristescu, pr. Vasile Grăjdian, pr. 
Petre Stanciu, pr. Vasile Stanciu. Pe langă studii ample, valorificate sub forma tezelor de doctorat sau a cărților 
publicate, fiecare dintre acești cercetători a publicat o serie de articole pe tema amintită, motiv pentru care nu 
vom enumera aici lucrările respective. Vom indica în bibliografia selectivă de la final doar studiile care au 
legătură mai evidentă cu subiectul propus de noi. 

5 D, Cunţanu publica în 1890, la Sibiu, Cântările bisericești după melodiile celor opt glasuri ale Sfintei Biserici 
Ortodoxe Române, în notație liniară. A se vedea și [26, pp. 55, 62, 77]. 

pe cale orală (de unde și bogăţia variantelor constatate la stranele din Transilvania)”, totuşi 
originea acesteia este comună cu cea a muzicii bisericeşti din Moldova şi Ţara Românească 
[26, p. 259] [22, pp. 197, 243]. La rândul său, aceasta este muzica practicată în cuprinsul 
Imperiului Bizantin, păstrată şi transmisă până astăzi” în ţările preponderent ortodoxe. 

În ceea ce privește numărul manuscriselor prezente în bibliotecile transilvănene“, 
diferenţa este mare în comparaţie cu celelalte regiuni ale ţării. În acest context, fiecare nou 
manuscris descoperit a fost semnalat în literatura de specialitate şi apoi descris în mod 
amănunţit””. De asemenea, Ozana Alexandrescu pleda, pe bună dreptate, pentru o descriere 
detaliată a fiecărui manuscris, în scopul prevenirii sau corectării anumitor ipoteze nejustificate 
şi nesusținute documentar’®. În 1996 pr. Vasile Stanciu afirma că în bibliotecile din Cluj se 
păstrau „nouă? manuscrise psaltice în notație cucuzeliană sau hrisantică” [26, p. 33]. În 2010 
un alt cercetător clujean — pr. Petru Stanciu — constata că „numărul manuscriselor din 
Transilvania este în continuă creştere” [22, p. 175], paisprezece astfel de manuscrise fiind 
descrise în cartea sa — Cultura muzicală de tradiţie bizantină în centrul Transilvaniei, sec. 
XVIII-XIX [22]%. P. Stanciu a identificat patru noi manuscrise româneşti, în notație hrisantică, 
două găsindu-se în Biblioteca Centrală Universitară, iar alte două în Biblioteca Judeţeană „O. 
Goga”.! La cele paisprezece se adaugă coligatul aflat în Bilioteca Academiei de Muzică „Gh. 
Dima”, la cota Ia 177, studiat de Elena Chircev [11] şi menţionat în Catalogul sistematic al 
manuscriselor românești şi greceşti [8, p. 90]? întocmit de pr. Alexie Buzera. 

Toate manuscrisele studiate de cercetătorii din Transilvania se află în bilblioteci publice. 
Nu trebuie neglijate însă nici colecțiile particulare, pe care le menționează și Petru Stanciu 
[22, p. 175]%. La astfel de colecţii cercetătorul ajunge mai greu, adesea întâmplător, fiind 


aproape imposibil de stabilit un număr real al manuscriselor de tradiţie bizantină existente. Un 


asemenea manuscris este cel pe care îl vom descrie în paragrafele următoare. 


54 A se vedea şi | 22, p. 200]. 

55 Fireşte, cu influenţe și aspecte regionale (locale) mai mult sau mai puţin pronunţate. 

5* Ne referim doar la manuscrisele din centrul Transilvaniei, după cum indică și subtitlul. 

57 A se vedea, în acest sens, [23], [24], [25]. 

58 A se vedea, în acest sens, [4] 

59 Deşi face această afirmaţie, autorul menţionează un al zecelea manuscris, semnalat de Nicu Moldoveanu. E 
vorba despre manuscrisul grecesc 4323, din Biblioteca Centrală Universitară „Lucian Blaga”, Cluj-Napoca. 

0 Evident , este vorba, de fapt, de numărul manuscriselor descoperite prin biblioteci publice sau private, 
respectiv studiate de specialişti. 

6l Manuscrisele cu cotele 4323 şi 5316 de la BCU, respectiv I-14 şi [1-14 de la Biblioteca Judeţeană „Octavian 
Goga”. 

€ Manuscrisul la 177 este menţionat la pp. 187 (fiindu-i greşit atașată sigla BCU, în loc de AMGD) și 251 (de 
această dată scris corect). 

% După cum reiese din afirmaţia de la p. 241, din aceeaşi carte, pr. P. Stanciu deţine el însuși un astfel de 
manuscris. 

2. Descrierea manuscrisului 


Manuscrisul aparţine poetului clujean Marcel Mureşeanu“, acesta primindu-l, la rândul 
său, de la criticul literar si filosoful esoteric Vasile Lovinescu“, câteva copii ale acestui 
document aflându-se în biblioteca Academiei de Muzică “Gh. Dima”, la cota Ib 25595. Aflat 
într-o stare destul de bună, manuscrisul poartă urmele unei recondiţionări relativ recente. 
Astfel, se poate observa legătura sa ulterioară, coperta fiind alta decât cea iniţială: simplă, 
imitație de piele, de culoare maro-deschis. Paginile au fost tăiate, doar câteva colţuri înnegrite 
şi îngălbenite rămânând la dimensiunea reală. Probabil fila inițială era cu aproximativ un 
centimetru mai mare. În stadiul actual dimensiunile filei sunt de 21 x 15 cm. Manuscrisul este 
incomplet, începutul şi sfârşitul lipsind. 

Hârtia manuscrisului prezintă linii verticale şi orizontale, aşa-numitele linii pontuseaux 
(în număr de opt pe o filă, dispuse la 3 cm distanţă) şi vergeurs, precum şi filigran. Cel mai 
evident element al filigranului este o coroană, ce poate fi mai bine observată pe fila 28". Un alt 
element este reprezentat prin trei capete de panglici (sau coarne), poziţionate lângă cotor — fila 
27 (este posibil să se fi tăiat din filă şi lângă cotor, legătura fiind, în mod evident, una de dată 
recentă). Oglinda paginii este de 18 X 12 cm, fiecare filă conţinând 16 rânduri de neume 
muzicale şi text literar. 

Cerneala este de două feluri — neagră şi roşie — în cadrul fiecărui parametru (melodic, 
ritmic, ornamental, etc.), utilizarea sa fiind tipică pentru mansucrisele psaltice. Astfel, 
neumele diastematice“” şi cele consonante’ sunt scrise cu negru iar cu roşu sunt scrise 
semnele timporale“, glasurile, ftoralele şi mărturiile. Pentru textul liturgic copistul folosește 
cerneală roşie în cazul inițialelor şi neagră în rest. Indicaţiile tipiconale şi alte indicaţii care 


preced cântările propriu-zise sunt scrise în general cu roşu”. 


Ca în majoritatea manuscriselor de acest tip elementele ornamentale sunt extrem de 


puţine, cel mai vizibil fiind cel de la fila 22'. Probabil că prima filă a manuscrisului, care 


64 Născut în 28 noiembrie 1938 la Cluj-Napoca, tatăl său fiind învăţător şi preot ardelean (cf. Daniela Gifu, 
Marcel Mureşeanu, un model de om, spirit şi poet contemporan, în „Noi, NU”, 10 noiembrie 2008, 
http:/hwww.revistanoinu.com/Marcel-Mureseanu-un-model-de-om-spirit-si-poet-contemporan.html 

65 http://www.lovinestii.ro/lovinescu/vasile.htm 

6 Mulţumim pe această cale d-nului Marcel Mureşeanu, care ne-a permis studierea şi reproducerea filelor de 
manuscris, precum şi d-nului prof. univ. dr. Constantin Rîpă, prin intermediul căruia am obținut acest document. 
$ Excepţie fac formulele melodice pe care se intonează Amin, la f. 38. 

68 Dintre acestea, doar eteronul este scris cu cerneală roşie. 

© Singurul semn timporal scris cu negru este clasma. 

70 În mod sporadic apar și indicaţii în cerneală neagră, posibil din neatenţia copistului sau pentru lucruri 
considerate mai puţin importante, scrise între paranteze (a se vedea f. 43" , indicaţia de la mijlocul paginii). 

lipseşte, a fost mai bogat ornamentată. Iniţialele din textul literar sunt marcate cu cerneală 


roşie, fiind îngroşate şi foarte discret împodobite. 


Planșa 1. Iniţiale împodobite, f. 22", 38", 48 Y, 52", 56" 


f. 22" f. 38" f. 48” 52" 56" 


În varianta actuală, manuscrisul nu are filele sau paginile numerotate. Este posibil să 
fi existat cel puțin o numerotare a colilor în legătura inițială. Am socotit drept fila 1 prima filă 
din actuala legătură, în cazul de față fiind şi prima care conține muzică. Pe aceasta se află 
câteva însemnări, făcute cu creionul, în alfabet latin, deci ulterioare copierii (textul din 
interiorul manuscrisului fiind în alfabet chirilic). În colţul stâng al paginii, sus, deasupra 
neumelor, putem citi numele Ofiescu Gh. Toma. În colţul opus, cu o grafie diferită de prima, 
peste neume, apare un alt nume, neclar - Iliescu? Corina (Florin/Florina?). Un alt nume, tot 
neclar, este scris în partea de sus, mijloc, deasupra rândului muzical — Jie I. Othescu? Faptul 
că există însemnări pe această pagină ne conduce la concluzia că, în momentul în care au fost 


făcute, manuscrisului îi lipsea deja începutul. 


Pe fila 20, tot cu creionul şi tot în alfabet latin, există o altă însemnare: Aslafi 14/30 / 
924 nu s-a primit salariul pe lunile Iulie şi August. Nu este un lucru rar ca un manuscris să 
conţină astfel de însemnări banale, unele fără nici o legătură cu utilizarea pe care o presupune 
un astfel de codice. În cazul manuscrisului de faţă, însemnarea se poate referi la salariul de 
cântăreţ bisericesc al posesorului (posibil unul dintre cele trei nume de pe prima filă). Ipoteza 
ar fi întărită şi de locul unde însemnarea apare în cadrul manuscrisului. Aceasta se află 
deasupra celor două axioane duminicale (doar fragmente pe f 20") dintr-un şir de unsprezece, 
câte conţine respectiva secțiune a manuscrisului. Axionul este o cântare uzuală în cadrul 
Sfintei Liturghii de Duminică sau din cursul săptămânii”!. Fiind o cântare des intonată este 


posibil să indice locul în care cântăreţul a lăsat manuscrisul deschis atunci când a scris notiţa. 


7! La sărbători, axioanele au texte diferite. 

Totuşi, nu putem să nu ne întrebăm unde s-ar fi putut cânta dintr-un manuscris cu text în 
alfabet chirilic, într-o perioadă în care se folosea deja alfabetul latin”? şi în care existau 
tipărituri similare. Probabil că cel care cânta era destul de înaintat în vârstă încât ambele 
alfabete să îi fie familiare. De asemenea, nu rare au fost şi sunt cazurile în care aceşti cântăreţi 
reproduc „după ureche” cântările, folosindu-se de partitură doar pentru textul literar de sub 
note. Nu era, deci, obligatoriu ca cel care a folosit manuscrisul la strană să cunoască şi notația 
hrisantică. Acestea rămân totuşi ipoteze şi ele se referă la o utilizare ulterioară a 


manuscrisului, în secolul XX. 


3. Textele liturgice ale manuscrisului 


Textele literare de sub neumele muzicale sunt, de fapt, texte liturgice” folosite în 
Biserica Ortodoxă. Limba utilizată în acest manuscris este româna, iar alfabetul este cel 
chirilic de tranziţie (mixt). Limba de cult are, în general, un caracter standardizat, uneori 
uşor arhaic, iar transformările operate în aceste texte, de-a lungul timpului, sunt relativ puţine. 
Procesul este unul lent şi de lungă durată. Cu toate acestea, putem remarca în manuscrisul 
cercetat elemente originale, specifice limbii secolului al XIX-lea: 

1. Subiectului exprimat prin substantiv sau pronume personal la persoana I şi a III-a, 
singular, îi este ataşat un predicat exprimat prin verb la plural. Ex.: Soarele şi-au 
ascuns razele sale şi catapeteasma bisericii s-au rupt în doauă la moartea 
mântuitoriului, pre carele Iosif, văzându-le, au venit înaintea lui Pilat... (f. 45%); 

2. Diftongul ascendent ie este înlocuit cu vocala e: mântueşte în loc de mântuieşte (f. 
23), milueşte în loc de miluieşte (f. 23"), eşi-va în loc de ieşi-va (f. 37"), boeri în loc 
de boieri (f. 37); 


3. Diftongarea pronumelui posesiv”, persoana I, singular: izbăvitoriul (substantivul este 


supus aceluiaşi procedeu de diftongare) mieu (f. 44"); 


72 Alfabetul latin a fost adoptat oficial în 1862 (decret dat de Cuza), dar ortografia acelei perioade, tributară 
principiului etimologic de scriere a limbii române, a fost dur criticată de susţinătorii principiului fonetic. Abia în 
1904, prin contribuţia majoră a lui Titu Maiorescu, se încheie un lung proces de adaptare a alfabetului latin la 
specificul limbii române (cf. Wikipedia, Ortografia limbii române, 
http://ro.wikipedia.org/wiki/Ortografia_limbii_rom ). 

75 O excepţie este textul polihronioanelor. 

74 Această simplificare a alfabetului chirilic, amestecat cu cel latin, a fost propusă de Heliade-Rădulescu în 1828, 
susținător al transcrierii fonetice. (Wikipedia, idem) 

75 Acesta este cazul cel mai frecvent. 

4. Nu există regula din ortografia actuală conform căreia, în cadrul unui cuvânt, înaintea 
literelor b şi p se pune consoana m. Ex.: înpărat, înpărătesc, înpodobit în loc de 
împărat, împăratesc, împodobit; 

5. Vocala e este înlocuită cu vocala ă în anumite cazuri. Astfel, pronumele reflexiv se din 

cadrul verbului reflexiv, precum şi conjucţia pe sunt prezente în varianta populară să, 

pă; verbul la perfectul simplu, persoana I, are terminația săi în loc de sei — ex.: pusăi 

I semivocalic este scris i; 

Deşi rare în acest manuscris, elidările se fac prin apostrof”” 

Prepoziţia sub apare în forma veche supt; Ex.: f. 23V (polihronion) 


Folosirea grupului de litere giu, în loc de ju: încungiurați 


E N o e N 


0. Interesantă este ortografierea constantă a numelor celor două persoane ale Sfintei 
Treimi — Tatăl şi Fiul — cu literă mică. Doar Duh din sintagma Sfântul Duh este scris 
cu inițială majusculă. Ex.: Slavă tatălui şi fiului şi sfântului Duh (f. 37"). Pronumele 


referitoare la Sf. Treime sunt, de asemenea, scrise cu literă mică. 


4. Datarea şi proveniența manuscrisului: 


Notaţia muzicală utilizată în acest manuscris este cea hrisantică, fapt care îl plasează 
de la bun început după 1814. Cheia pentru o datare mai exactă o constiuie cele cinci 
polihronioane'5, cuprinse între filele 23" — 24". Din textul acestor polihronioane putem deduce 
perioada în care a fost scris, cel puţin în parte, acest manuscris. Astfel, primul polihronion (f. 
23") este închinat Domnului Domn Alexandru Dimitriu Ghica Voevoda, precum şi 
Arhiepăstoriului nostru, Domnului Domn Neofit, ipiscopul Râmnicului noului Severin”, după 
cum aflăm din textul cântării. Același polihronion (cu variații infime) apare şi în Ms. rom. 

7521 din Biblioteca Episcopiei Râmnicu Vâlcea, la pagina 371*. Alexandru Dimitrie Ghica 


(unul dintre cei doi destinatari al primului polihronion din manuscris) a fost primul domnitor 


76 În general, în manuscrisele muzicale psaltice cuvintele, chiar şi acelea cu cratimă, sunt despărțite în silabe 
după alte reguli decât cele din ortografia obişnuită. Manuscrisul de faţă nu face excepţie, în acest sens. 

77 Acest tip de elidare s-a păstrat şi în tipărituri până la reforma din 1950 (Wikipedia, idem). 

75 Am folosit termenul generic de „polihronion” pentru toate cele cinci cântări, deşi ultima dintre ele nu conţine 
urarea care stă la baza cuvântului grecesc original — Iloivyxpoviov (Mulţi ani...). 

7 Episcopia Râmnicului, astăzi Arhiepiscopia Râmnicului, a purtat de-a lungul timpului mai multe denumiri, 
fiind una dintre cele mai vechi episcopii româneşti. Una dintre aceste denumiri a fost si cea de Episcopia 
Râmnicului Noului Severin. Pentru un scurt istoric al Episcopiei se poate accesa site-ul său: 
http://www.arhiram.ro/istoric . Pentru o bibliografie amănunţită asupra subiectului a se vedea [20, p. 109] 

80 Am făcut această comparaţie în baza transcrierii pr. Buzera, din [8, p. 360], neavând deocamdată la dispoziţie 
originalul. 

regulamentar’! al Țării Româneşti. A domnit între anii 1834-1842, fiind apoi caimacam între 
anii 1856-1858. A fost fiul lui Dimitrie Alexandru Ghica şi frate vitreg cu Grigore al IV-lea 
Ghica (Grigore Dimitrie Ghica) [9, p. 32] — căruia îi este dedicat penultimul polihronion (f. 
23). Tot domnitorului Alexandru D. Ghica îi este dedicat şi cel de al treilea polihronion (f. 
23"), unde acesta este numit prințul nostru prealuminatul. 

Al doilea polihronion (f. 23"), dedicat preaosfințitului şi de Dumnezeu alesului 
Arhiepiscopului nostru, Domnului Domn Neofit, Mitropolitul a toată Ungrovlahia ne indică 
faptul că Neofit devenise deja mitropolit. Este foarte probabil ca primele două polihronioane 
să se fi cântat la una şi aceeaşi slujbă, Neofit intrând în biserică în calitate de episcop şi ieşind, 
după hirotonirea într-un rang superior, în calitate de mitropolit. 

În strânsă legătură cu cel de-al doilea polihronion se află polihronionul numărul cinci, 
ultimul (f. 24"), care ne anunţă că Neofit cel preablând soseşte ca să se 'ntroneze după 
vrednicie în Mitropolie. Studiind istoria bisericii româneşti, aflăm că întronarea lui Neofit ca 
mitropolit al Ţării Româneşti a avut loc la București, în data de 29 iunie 1840 [15, p. 283]. 
Prin indiciul respectiv putem data această parte a manuscrisului ca fiind scrisă în anul 1840. 
Nu putem şti la fel de precis dacă şi restul manuscrisului a fost scris în acelaşi an, deoarece pe 
filele dedicate polihronioanelor, neumele muzicale şi textele corespnzătoare par mai 
înghesuite. Grafia este uşor subțiată pe aceste file, dar caracteristicile sunt aceleași ca în cazul 
celorlalte cântări. Probabil că filele respective au fost lăsate nescrise, fiind completate ulterior 
de către acelaşi copist, cu ocazia evenimentului amintit. Nici această practică nu este una 
străină copierii de mansucrise. 

Penultimul polihronion, al patrulea (f. 23”), este, după cum am amintit deja, dedicat 
preaiînălțatului Domnului nostru şi oblăduitoriul a toată Ungrovlahia Domn Grigorie 
Dimitriu Ghica voevod şi cu fiii lui. Acesta, cunoscut şi sub numele de Grigore al IV-lea 
Ghica a fost domnitor al Ţării Românești între anii 1822-1828%, fiind primul domnitor 


pământean din acest principat, după dominaţia fanariotă [9, p. 32]. 


51 Regulamentele Organice au fost elaborate şi adoptate între anii 1831-1832, în timpul administraţiei ruseşti, 
conduse de generalul Pavel Kiseleff. Documentele respective reglementau sistemul politico-administrattiv al 
celor două principate, marcând o etapă importantă în politica acestora şi fiind primul sistem comun de guvernare. 
Deşi Regulamentele prevedeau ca domnitorul să fie numit de către Adunarea Obştească, domnitorul Alexandru 
D. Ghica a fost ales de către ruşi, graţie unei convenţii speciale (Petersburg, 1934), care le permitea acest lucru. 
(cf. Nicolae Isar — Relaţiile stat-biserică în România modernă (1821-1914). Sinteză şi culegere de texte, Editura 
Fundaţiei România de Mâine, Bucureşti, 2007, p. 19-20 şi Wikipedia — Regulamentul Organic, 
http://ro.wikipedia.org/wiki/Regulamentul_Organic; Alexandru D. Ghica, 
http://ro.wikipedia.org/wiki/Alexandru_Dimitrie_ Ghica). 

82 A domnit, deci, înaintea fratelui său vitreg, Alexandru Dimitriu Ghica. Probabil a fost prezent la înscăunarea 
lui Neofit, de unde şi necesitatea intonării unui polihronion special dedicat lui. 

Ținând cont de toate aceste informaţii presupunem că manuscrisul a fost utilizat inițial 
la o strană din Bucureşti, posibil în Catedrala mitropolitană din acea vreme, astăzi devenită 
Catedrală patriarhală. Subliniem însă faptul că, până la cercetări mai amănunțite, comparative, 


această din urmă ipoteză rămâne una între altele plauzibile. 


Planşa 2. Polihronioane — Cântarea lui Vodă cu a Ipiscopului, Cântarea mitropolitului — f. 23" 


5. Conţinutul manuscrisului: 


Materialul muzical şi liturgic al manuscrisului poate fi delimitat în patru părți mari, 


fiecare dintre acestea divizându-se la rândul lor în secţiuni mai mici. Prima parte este un 


84 


heruvico-chinonicar”” în miniatură, singurele cântări care fac excepţie fiind polihronioanele 


intercalate între cântările specifice acestei tipologii. 


83 Fireşte că împărţirea este relativă, artificială, dar necesară, credem noi, pentru a putea organiza şi analiza 
materialul „brut” pe care îl conţine manuscrisul. 

8 Avem în vedere termenul impus de Anton Pann prin al său ZZeruvico-Chinonicar, publicat în 1847, la 
Bucureşti, şi care, pe lângă heruvice şi chinonice conţine şi axioane (sau anti-axioane — cântările care ţin loc de 
axion, la sărbătorile mai importante) 


102 


Prima secţiune a primei părți din manuscris conţine heruvice pe cele opt glasuri (f. 1" - 
8"). Putem deduce că primele două heruvice din serie lipsesc, iar din al treilea lipseşte o bună 
parte din fraza introductivă. Cele opt heruvice (conform numărului glasurilor din teoria 
hrisantică) prezente în manuscris au câteva trăsături comune: 
— sunt dispuse în ordinea glasurilor, de la 1 la 8, fiind denumite cu numeralul ordinal: 
heruvicul al patrulea, heruvicul al cincilea etc. 
— toate urmează aceeaşi tipar formal — o lungă frază introductivă pe silaba de început Ca (din 
cuvântul Cari, formă arhaică a lui Care), după care începe o nouă frază pe aceeaşi silabă” 
— toate conţin cratime$* (într-un tempo mai rapid) după Vohodul Mare, intercalate în textul 
celei de a doua părți a heruvicului, după cum urmează: Ca ceia ce pre împăra, împăratul 
(tehnica acumulării de silabe), pre împăra.... terirem.... pre împaratul tuturor să-l primim, pre 
cel nevăzut încungiurat de cetele îngereşti. Aliluia. Inserţia teriremului după această schemă 
este una tradiţională, pe care o putem întâlni şi în heruvicele în limba greacă’; 
— este utilizată tehnica acumulării de silabe specifică stilul papadic; Ex.: cân-ta, cân-ta-re, 
cân-ta-re a-du, cân-ta-re a-du-cem (f. 2"); 

A doua secţiune conţine chinonice duminicale, pe cele opt glasuri (8 — 13"). Textul 
acestor chinonice este Lăudați pre Domnul din ceriuri. Aliluia . Sunt dispuse în ordinea 
glasurilor şi toate conţin terirem înainte de Aliluia. 

Urmează o nouă serie de chinonice duminicale, pe opt glasuri, de această dată, cu autor 
specificat: facerea D-lui Anton Pan“ (f. 13 — 19"). Toate au un rând melodic introductiv, 
până la prima mărturie, pe silaba Lă, după care textul e reluat de la început cu majusculă roşie 
— Lă-u-daţi.... 

A patra secţiune conţine unsprezece axioane, dintre care zece româneşti şi unul rusesc 
(penultimul). Seria axioanelor începe cu explicația copistului: Aici mai pusăi un rând de 
axioane rumâneşti (f. 19). După acestea urmeză o nouă explicaţie: La sfârşitul acestor 
axioane mai pusăi şi unul rusesc. Deşi prin această explicaţie ni se sugerează că aici se 


încheie seria de axioane, după axionul rusesc urmează un nou axion românesc. Grafia acestui 


85 A. Pann e autorul multor heruvice de acest fel, însă nu am găsit seria respectivă de heruvice în Heruvico- 
Chinonicarul său. 

56 Cratimă — gen de cântare (secţiune în cadrul unei cântări, n.n.), aparţinând stilului papadic, alcătuită, în vechea 
muzică, din melodii executate pe silabe variate, fără semnificaţie, cum sunt: to-te-to; te-ri-re; te-ri-re-rem etc. 
Pentru că silabele te-ri-rem sunt frecvent folosite, cântările scrise în această formă se numesc uneori tereremuri 
ori teretisme, de la gr. tepetiopóc [teretismos)] sau tepétiopa [teretisma], cu înţelesul de ornamente melodice. În 
acest fel sunt scrise polielee, heruvice, chinonice etc. (Dicţionar de termeni muzicali, Editura Enciclopedică, 
Bucureşti, 2008, p. 150) 

87 Unul dintre multele exemple îl reprezintă heruvicele greceşti din Mansucrisul Oriental 366, Biblioteca 
Academiei Române, Cluj-Napoca. 

s Anton Pann avea aproximativ 43-47 de ani în 1840, data naşterii sale fiind incertă. 

nou axion românesc este asemănătoare cu cea a polihronioanelor care urmează — neume mai 
subțiri şi mai înghesuite. De aceea credem că acest ultim axion a fost adăugat atunci când 
manuscrisul a fost completat cu cele cinci polihronioane imediat următoare. 

Secţiunea a cincea (f. 23" — 24") este şi cea mai interesantă datorită celor cinci 
polihronioane pe care le conţine, un număr considerabil pentru un singur manuscris. Din 
punct de vedere muzical, primele patru prezintă asemănări evidente. Trei dintre acestea 
(primele două şi cel de al patrulea) au același incipit de text — Mulţi ani facă Domnul 
Dumnezeu. Primele două au şi incipit melodic“ identic. Formulele cadenţiale, în special cele 
finale, sunt şi ele asemănătoare ca profil (melodic, ritmic, ornamental) sau chiar identice 
(primul şi al treilea polihronion). Se poate vorbi, așadar, de o anumita schemă, în care 
predomină anumite formule. În baza acestei scheme se poate varia în funcţie de persoana 


căreia îi este dedicat polihronionul” 


„ de ocazia cu care se cântă, de inspirația autorului şi 
probabil şi de cea a psaltului sau copistului.”! Toate aceste variabile se vor manifesta și în plan 
melodico-ritmic. Deşi scheletul este acelaşi, se schimbă numărul de silabe, apoi ritmul şi 
uneori cadenţele. 

O nouă secțiune, cea de a şasea, încheie prima parte a manuscrisului. Secţiunea conține 
heruvice făr de rând (f. 24" — 29”) — după cum ne informează copistul — adică heruvice care nu 
sunt dispuse într-o anumită ordine (a glasurilor, de exemplu). Cele cinci heruvice — glas I, glas 
V (două), glas VI, glas VIII — sunt urmate imediat de un nou chinonic duminical (f. 29%), şi 
acesta “fără rând”, dar pe care copistul nu îl semnalează ca atare. 

A doua parte a manuscrisului cuprinde cântări din cadrul Sf. Liturghii (altele decât 
heruvice, chinonice şi axioane obişnuite). Prima secţiune a acestei părţi începe cu răspunsurile 
mari (f. 31" — 32") din cadrul Liturghiei Sf. Vasile, continuă, în mod firesc, cu axionul specific 
acestei liturghii — în două variante (f. 32Y — 34"), cea de a doua aparţinând lui Anton Pann — şi 
se încheie cu Pre arătătorul (f. 34"), cântare ce se intonează după axion, doar în cadrul acestei 
liturghii. 

Liturghia darurilor mai înainte sfinţite”?, numită Prejdeștenie în manuscris (f. 34, 34” 
35"), este reprezentată aici prin patru cântări: stihira Să se îndrepteze (f. 34' — 34"), două 


heruvice specifice acestei slujbe (f. 34" şi f. 35") — cel de-al doilea fiind atribuit lui Ioan cel 


5 Folosim acest termen în sens larg, pentru că incipiturile sunt identice şi din punct de vedere ritmic și 
ornamental. 

% Respectiv de numele mai scurt sau mai lung al destinatarului, de rangul acestuia reflectat într-o anumită 
formulă nobiliară mai mult sau mai puţin încărcată. 

”! Bineînţeles că aceste lucruri nu apar în mod explicit în manuscrise, dar credem că micile diferenţe între cântări 
similare reflectă diferenţele de interpretare ale psalţilor, care de multe ori erau şi copişti. 

?2 Slujbă ce se săvârşeşte în Postul Mare 


104 


Dulce”, fără a fi precizat traducătorul originalului grecesc și chinonicul Gustaţi şi vedeți (f. 
35"), care este, de fapt, o variantă românească a omonimului grecesc T évoacôðe kai i6erot 
[| Gevsaste kai idetai], aparţinând lui Ioannis Kladas. 

Urmează Rânduiala Sfintei Liturghii (f. 36"), copistul referindu-se, desigur, la liturghia 
Sf. loan Gură de Aur, cel mai des oficiată în cursul anului liturgic. Cele două antifoane uzuale 
(f. 36"— 38") cu care începe această secţiune sunt redate în întregime (Binecuvintează sufletele 
al meu pe Domnul şi Laudă sufletete al meu pe Domnul urmat de imnul Unule născut), aşa 
cum se cântau mai demult (şi se mai cântă şi în zilele noastre în mănăstiri), justificându-şi 
astfel denumirea — antifon — de la cântarea antifonală a psalmilor 102 şi 145. Cele două 
antifoane sunt prezente şi între f. 38” - 41", cu o melodică diferită. La f. 41” citim indicaţia 
tipiconală Antifoanele la praznicile cele înpărăţeşti, din care copistul nu redă decât Pentru 


rugăciunile Născătoarei. 


Planșa 3. Antifoane (psalmii 102, 145) - f. 37” — 38" 


% Ioannis Glykis 

Momentul Liturghiei numit Vohodul mic” este reprezentat în acest manuscris prin cele 
trei cântări de la f. 41Y — 42", reprezentând vohodul uzual, vohodul la Naşterea lui Hristos şi 
cel din ziua de Paşti. 

Imnul trisaghion apare mai întâi în limba română, (f. 42"), apoi în limba greacă — autor 
A. Pann (f. 43") — ambele având o variantă pe scurt (syntomon) şi una în stilul papadic 
propriu-zis, pe larg. Imediat după acestea, la f. 44' găsim rugăciunea pe care diaconul o 
psalmodiază la liturghiile mai solemne (la care participă arhiereul sau, după cum ne indică 
manuscrisul de faţă, la praznicele împărăteşti) — Doamne mântuieşte pe cei bine credincioşi... 
Pe aceeaşi filă se află cântarea /ubite-voi Doamne, având ca text primul verset din Psalmul 17, 
ce se intonează înainte de rostirea Crezului. Din indicaţiile copistului reiese că aceasta se va fi 
cântat la hram, în glasul VII armonicesc (enarmonic). 

Pe f. 44' mai există două cântări speciale, care ţin loc de trisaghion la anumite 
sărbători, în cazul de față la Înălțarea Sfintei Cruci şi la Bobotează”. Pe verso apare Aliluia 
care se intonează înainte de citirea Evangheliei şi un nou polihronion — Cântare de laudă 
pentru Arhiereu — ce se cântă şi astăzi în biserică atunci când la slujbă participă un înalt 
ierarh. Spre deosebire de polihronioanele de la f. 23" — 24", aici numele arhiereului nu apare, 
putând fi adresat oricărei persoane de rang înalt din ierarhia bisericească (mitropolit, 
arhiepiscop, episcop). 

Partea a doua a manuscrisului se încheie cu două cântări de înmormântare, prima (f. 
45") intonată la Slujba Punerii în Mormânt a Mântuitorului, din Vinerea Mare, cea de a doua 
la îngroparea mortului (f. 46"). 

Următoarea parte a manuscrisului, cea de a treia, conţine 24 de podobii” ale celor opt 
glasuri, după cum urmează: glasul I — O, preaslăvită minune (f. 47"), Ceea ce eşti bucuria (f. 
47°), Prealăudaţilor mucenici (f. 48"); Mormântul tău, mântuitorule (f. 48"); glasul II — Casa 
Efratului (f. 48" — 48"); Când de pre lemn, mort (f. 48"); glasul III — De frumuseţea fecioriei 
tale (f. 48%); Fecioara astăzi (f. 49); Pentru mărturisirea (f. 49); glasul IV — Degrab ne 
îmtâmpină pre noi (f. 49"); Cela ce te-ai înălţat pre cruce (f. 49); Ca pre un viteaz (f. 49"); 
Dat-ai semn (f. 50"); Cela ce eşti chemat (f. 50); Spăimântatu-s-a Iosif (f. 50); Arătatu-te-ai 


astăzi (f. 50"); glasul V — Bucură-te cămara cea cu bun miros (f. 50); Doamne, păcătuind (f. 


”4 Momentul în care preotul (preoţii) ies din altar cu Sfânta Evanghelie, motiv pentru care se mai numeşte şi 
Ieşirea Mică. 

%5 Mai firească ar fi fost aşezarea acestora imediat după cele patru trisaghioane de rând. 

% Podobie (prosomie, asemănândă) — melodie tip pentru unele cântări. Podobia poate vehicula şi texte diferite, 
cu condiţia ca acestea să aibă aceeaşi construcţie cu textul originar (să fie izosilabice şi homotonice). Fiecare 
dintre cele opt ehuri îşi are podobiile sale, care se însemnează deasupra imnelor care trebuie cântate, întocmai cu 
podobia indicată. Până la notarea lor, melodia fiind cunoscută din tradiţie, podobiile erau un mijloc mnemotehnic 
de cântare a stihirilor. (Dicţionar de termeni muzicali, Editura Enciclopedică, Bucureşti, 2008, p. 451) 

515; glasul VI — Toată nădejdea (f. 51"); Din pântece te-ai născut mai înainte de luceafăr (f. 
51%); glasul VIII” — Pre înțelepciunea (f. 51); O preaslăvită minune (f. 521); Cămara ta (f. 
52"); Într-o zi ai învrednicit pre tâlhariul (f. 52%); 

Până la podobiile în glasul VI, atunci când începe un glas nou, apare indicaţia Altă 
podobie, copistul referindu-se, de fapt, la un grup de podobii din acelaşi glas. Toate seamănă 
cu varianta uniformizată [2], unele fiind, în mod surprinzător, mai scurte şi mai sărace în 
ornamente decât aceasta. Unele fraze” sunt uşor diferite datorită faptului că în varianta 
„standardizată” textul este reformulat într-o limbă mai actuală, ceea ce atrage dupa sine şi 
modificări în linia melodică. În general „frazele” 2 şi 3 sunt de multe ori identice - probabil 
din cauză că sunt mai scurte. În varianta uniformizată uneori a doua sau a treia mărturie nu 
mai apare, dar cadenţa există (de obicei neuma corespunzătoare are o clasmă). 

După cele 24 de podobii copistul adaugă două cântări: Slava de la Acatist (f. 52") şi un 
trisaghion grecesc” (la f. 531). 

Ultima parte a manuscrisului e constituită din chinonicele sărbătorilor, compuse de 
Anton Pann. Seria chinonicelor este incompletă, sfîrşitul manuscrisului lipsind. Secţiunea 
începe cu chinonicul zilei de 1 septembrie, care marchează începutul anului bisericesc — 
Blagoslovi-vei cununa (f. 54"). Următoarele chinonice se cântă la sărbători din lunile 
septembrie — noiembrie: Înălțarea Sfintei Cruci — f. 55", Sf. Dimitrie, Izvorâtorul de Mir — f. 
56', respectiv Intrarea în biserică a Maicii Domnului — f. 58". La folio 59 aflăm un heruvic 
potrivit cu chinonicul tetrafonos ce să cântă la Naşterea lui Hristos şi la alte praznice (textul 
e acelaşi ca la heruvicele uzuale — Care pre heruvimi...). Seria se încheie cu un scurt fragment 
din chinonicul sărbătorii Naşterii Domnului — f. 60”. Restul chinonicului şi al manuscrisului 
lipsesc. Probabil că seria continua cu chinonicul Bobotezei şi se încheia cu chinonicele 


sărbătorilor din luna august. 


6. Concluzii 


Tipologia în care se încadrează acest mansucris este cea de antologie. Majoritatea 
cântărilor cuprinse aici sunt intonate la Sf. Liturghie. Excepţie fac doar cele două cântări de 
înmormântare (prima la Vecernia din Vinerea Mare — Slujba punerii în mormânt a trupului 


Mântuitorului, a doua la slujba de înmormântare a credincioşilor), podobiile şi, parțial, 


97 Glasul VII nu este reprezentat prin nici o podobie. 

% Termenul este oarecum impropriu (ca mulţi alţi termeni preluaţi din muzica occidentală), ne referim, de fapt, 
la muzica dintre două mărturii. 

% Inclusiv indicaţia de glas e scrisă în limba greaca. 

polihronioanele!% 


. Notaţia muzicală utilizată este cea hrisantică, adoptată după anul 1814. 
Textul literar de sub neumele muzicale este în limba română, iar alfabetul este cel chirilic. 
Partea de manuscris care conţine polihronioanele dedicate unui anume arhiereu sau domnitor 
a fot scrisă în anul 1840. Restul manuscrisului a fost scris fie în acelaşi an, fie mai devreme, 
fund probabil utilizat iniţial la o strană din Bucureşti (posibil Catedrala mitropolitană de 
atunci). 

Cântările au fost notate de un singur copist, partea cu polihronioanele (f. 23' — 24") 
fiind cel mai probabil adăugată ulterior (astfel explicându-se şi grafia mai subțiată, dar cu 
aceleaşi caracteristici ca în restul mansucrisului). În total, manuscrisul conţine 110 cântări, în 
toate cele trei stiluri — irmologic, stihiraric, papadic. Singurul autor român menţionat al 
cântărilor este Anton Pann, care era încă în viaţă în 1840. Ioan cel Dulce (Ioannis Glykys), 
compozitor al perioadei bizantine, este cel de-al doilea autor menţionat în acest manuscris (f. 
35%) 

Întâlnim toate cele opt glasuri ale teoriei hrisantice. Cele plagale sunt însoţite de 
menţiunea mA (de la grecescul nàayioc) şi uneori, de termenul românesc omonim — lăturaş 
(prescurtat lăș în acest manuscris). Denumirea folosită de copist este cea de eh (şi nu cea de 
glas), iar acesta poate fi identificat după cheia specifică, numărul lipsind. Există trei serii în 
care cântările sunt dispuse după sistemul octoihal (toate glasurile): heruvicele de la începutul 
mansucrisului (seria este incompletă) şi cele două serii de chinonice duminicale imediat 
următoare, cea de a doua având ca autor pe Anton Pann.!0! Toate heruvicele şi chinonicele din 
manuscris conţin cratime (terirem). 

Deşi manuscrisul studiat de noi este unul între multele manuscrise în notație hrisantică 
din țara noastră, credem că adăugarea sa la cataloagele de specialitate poate fi utilă. De 
asemenea, cele cinci polihronioane pe care le conţine pot fi punct de plecare pentru alte 
cercetări. Deosebit de interesantă ar fi, de pildă, compararea acestora cu genuri similare din 
diverse manuscrise româneşti de secol XIX. Nu în ultimul rând, existența acestui manuscris 
într-o bibliotecă din Cluj-Napoca, alături de celelate manuscrise cunoscute până acum, indică 
faptul că, deşi ele nu au fost scrise sau utilizate înTransilvania, aici a existat cu certitudine o 


preocupare constantă pentru acest tip de muzică. 


1% Aceste cântări pot fi intonate oricând se află în biserică cel căruia i se adresează, deci şi în cadrul Sf. Liturghii. 


101 O a patra categorie ar fi podobiile, dar în cazul acestora glasurile împrumută frecvent scările altor glasuri. În 
plus, glasul VII nu are podobie în acest mansucris. 

